Stiefpa vertel oor dag van Poppie se doodKobus Koekemoer tydens ‘n vorige verskyning in die Brits-landdroshof. Foto: Maroela Media Kobus Koekemoer (43), die man wat daarvan beskuldig word dat hy sy driejarige stiefdogter, Poppie van der Merwe (3), vermoor het, is Maandag borgtog in die Brits-landdroshof geweier. Hy was self in die getuiebank om ter ondersteuning van sy borgtogaansoek te getuig oor die gebeure van 25 Oktober 2016, die dag van Poppie se dood. Hy het, in teenstelling met sy eerste hofverskyning, baie netjies en goedversorg voorgekom en was in ŉ formele swart pak geklee. Die hof het gehoor Koekemoer het in Pretoria grootgeword, waar hy ook gematrikuleer het. Hy het aan die hof gesê hy het daarna ŉ nasionale diploma as ŉ elektrisiën voltooi en ook in die weermag as ŉ sjef gewerk. Volgens Koekemoer werk hy tans as ŉ nutsman en woon hy saam met sy vrou, Louisa, op ŉ kleinhoewe in Mamogaleskraal. Koekemoer het getuig hy het geen sakebelange of vriende buite Suid-Afrika nie en besit ook nie ŉ paspoort nie en dat hy daarom nie ŉ vlugrisiko is nie. Hy het aan die hof gesê hy het twee kinders uit vorige verhoudings, maar die kinders woon nie by hom nie. Volgens Koekemoer het hy geen idee waar sy eersgeborene is nie en hy vermoed die kind het saam met sy ma na Brittanje geëmigreer. Hy het aan die hof gesê sy tweede kind bly by sy ma en hy (Koekemoer) stuur soms onderhoud vir die ma wanneer hy dit kan bekostig. Op ŉ vraag van Koekemoer se regsverteenwoordiger, adv. Mike Netshiavha, hoekom hy op borgtog vrygelaat wil word, het hy geantwoord hy wil graag buite in die samelewing ŉ verskil gaan maak. “Ek wil in Brits na my kerk toe gaan en ek wil my familie by die kerk betrek. Ek wil na my huis toe gaan en ‘n klomp goed wat ek daar het, verkoop,” het hy gesê. “Terwyl ek in die tronk was, het ek gesien baie mense het hulp nodig. Ek wil mense vergewe, soos God my sondes vergewe het en soveel as moontlik mense buite help.” Poppie van der Merwe (Foto: Facebook) Op ŉ vraag of hy Poppie aangerand het, het Koekemoer baie beslis nee geantwoord. Hy het gesê hy het nooit aan Poppie geraak nie, behalwe wanneer hy haar pak gegee het. “Ek het haar nooit aangerand nie. Ek het haar hier en daar pak gegee, maar Louisa het my gevra om haar pak te gee. Ek het ŉ goeie verhouding met my stiefdogter gehad, daar was geen probleme nie,” het hy gesê. Hy het die hof vertel Poppie het vir ongeveer ŉ maand voor haar dood “episodes” gekry wanneer sy onverwags ophou asemhaal het. “Sy sou net skielik gaan lê, soms met haar oë oop en dan het dit gelyk asof sy dood is. Ek het haar dan geskud om haar wakker te kry en dan het sy skielik wakker geword en sy was oukei en kon praat en alles. Dit het minstens 20 keer gebeur,” het hy gesê. Volgens Koekemoer het Louisa gesê daar is epilepsie en asma in haar familie. Hulle het Poppie meer as een keer hospitaal toe geneem, maar Koekemoer beweer die dokters het gesê sy is te jonk om vir epilepsie of asma getoets te word. Hulle het ook nie vir Poppie medikasie voorgeskryf nie. Koekemoer het vertel hy het die middag van 25 Oktober by die huis aangekom en inkopies uit sy bakkie by die huis in gedra. Louisa het hom glo gevra om te kom help omdat Poppie nie asemhaal nie. “Ek het Poppie opgetel en haar geskud en sy het wakker geword. Sy het oukei gelyk, asof niks gebeur het nie. My vrou het gesê ons moet haar die volgende week dokter toe vat, want sy het toe oukei gelyk. Sy het gesê [wat met Poppie gebeur] is normaal. Ek vertrou my vrou, sy is die laaste persoon wat ooit vir my sal lieg,” het Koekemoer gesê. Hy sê hy was buite by die braai besig toe Louisa hom weer kom roep het omdat Poppie nie asemhaal nie. Volgens Koekemoer het hy Poppie in die hoekie gekry waar sy gewoonlik moes sit wanneer sy gestraf word. Hy vertel hy het haar geskud om haar wakker te kry, maar sy wou nie wakker word nie. Hy beweer hy het koue water oor haar gesig gegooi, haar mond-tot-mond asemhaling gegee en haar op haar rug geklop, maar niks wou werk nie. Daarna het hy Poppie in sy bakkie gelaai en saam met Louisa en Louisa se vyfjarige seuntjie hospitaal toe gejaag. Poppie het nie op pad na die hospitaal wakker geword nie en is met haar aankoms by die hospitaal dood verklaar. Adv. Hanna Conradie, die staatsaanklaer, het Koekemoer tydens kruisondervraging beskuldig dat hy vir die hof lieg. Conradie het gedeeltes uit die staatspatoloog se nadoodse verslag aan die hof voorgehou. Die patoloog het geskryf hy het tydens die nadoodse ondersoek bevind die hoofoorsaak van Poppie se dood was ŉ harde hou teen haar kop. Die patoloog het verder bevind Poppie het ronde kneusplekke aan beide hande, voorarms en voete gehad en beide haar oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en die linkerkant van haar brein het bloeding gehad. Koekemoer het ontken Poppie het uitermatige kneusplekke gehad en het volgehou sy het enige kneusplekke gekry wanneer sy en haar boetie gereeld buite gespeel het. “Poppie was gŉ engeltjie nie. Sy was baie rof. Partykeer het sy sommer haar ouer boetie geboelie. As hy aan haar geslaan het, sou sy teruggeslaan het. Sy was baie rof,” het hy gesê. Conradie het ook ŉ doktersverslag van ŉ dokter in Hopetown, wat Poppie in Julie en twee keer in Augustus gesien het, aan die hof voorgehou wat aangedui het Poppie het verskeie kneusplekke aan haar lyf gehad. Koekemoer het weer volgehou sy het die kneusplekke opgedoen terwyl sy gespeel het. Hy het ook genoem Poppie het altyd nuwe kneusplekke gehad wanneer sy van haar ouma af teruggekom het. Sers. Mpho Gift Matome, die ondersoekbeampte, het na Koekemoer getuig Louisa het in haar verklaring beweer Koekemoer het Poppie se kop op 24 Oktober teen ŉ kas gestamp en sy het tydens hierdie aanranding die verskillende kneusplekke opgedoen. Louisa beweer Koekemoer het Poppie en haar boetie gereeld aangerand. Sy het gesê sy het nooit die aanrandings aangemeld nie, omdat sy bang was vir Koekemoer en omdat hy gedreig het om haar dood te maak as sy ooit die “waarheid” sou vertel. Landdros Moses Maswanganyi het tydens sy uitspraak gesê Koekemoer het self aan die hof erken hy het Poppie aangerand toe hy vertel het hoe hy haar met ŉ houtlepel op haar hande geslaan het wanneer sy stout was. “Die beskuldigde noem dit pak slae, maar dit kom maar op aanranding neer. Die feit dat hy nie voorheen op aanklagte van aanranding skuldig bevind is nie, is irrelevant, want hy erken self hy het aan haar [Poppie] geslaan,” het Maswanganyi gesê. Hy het bygevoeg daar is ŉ sterk moontlikheid dat Koekemoer Louisa kan intimideer, dreig of selfs aanrand om te verhoed dat sy teen hom getuig. Hy het ook bevind Koekemoer kan moontlik ŉ vlugrisiko wees, aangesien hy geen familie of bates het wat hom tot Brits verbind nie. Volgens Maswanganyi is dit ook die hof se plig om Poppie se vyfjarige boetie teen Koekemoer te beskerm. Die hof het Koekemoer gevolglik borgtog geweier en die saak is tot 25 Januarie 2017 uitgestel. Lees alle vorige berigte oor Poppie van der Merwe op Maroela Media.